हाल ही में इस फिल्म का संगीत मुंबई में रिलीज़ किया गया. इस मौके पर यहां शाहरुख़ खान भी मौजूद थे.शाहरुख़ इस बात से तो खुश थे ही कि इस फिल्म से उनकी दोस्त फरहा खान बॉलीवुड में एक अभिनेत्री के रूप में कदम रख रही हैं, बल्कि उन्हें इस बात की भी ख़ुशी थी कि आखिरकार संजय लीला भंसाली ने 'शीरीन फरहाद' जैसी एक हल्की-फुल्की और खुशनुमा फिल्म बनाई है.अपनी ख़ुशी शब्दों में ज़ाहिर करते हुए शाहरुख़ खान बोले, ''मैं संजय को मुबारकबाद देना चाहूंगा कि वो एक ऐसी फिल्म के निर्माता हैं जो एक 'हैप्पी कॉमेडी' है.''अपनी बात को पूरा करते हुए शाहरुख़ ने कहा, ''मैंने संजय से कितनी बार कहा कि कोई हल्की फिल्म बनाओ तो उन्होंने 'ब्लैक' बना डाली. हो सकता है कि संजय के लिए हल्के का मतलब 'ब्लैक' जैसी संवेदनशील फिल्म हो.'''शीरीन फरहाद की तो निकल पड़ी' के बारे में बात करते हुए शाहरुख़ खान कहते हैं, ''मैं उम्मीद करता हूँ कि इस फिल्म में पारसीपन का ज़बरदस्त तड़का होगा.''शाहरुख़ खान और फरहा खान अच्छे दोस्त हैं और दोनों ने कई फिल्मों में साथ काम भी किया है. तो जब दोस्ती इतनी पुरानी हो तो ऐसा कैसे हो सकता है कि शाहरुख़ फरहा के बारे में कुछ न कहें.तो शाहरुख़ कहते हैं, ''सच कहूं तो फरहा हिंदी सिनेमा के इतिहास के सबसे प्रतिभाशाली निर्देशकों में से एक हैं. ऐसा देखा गया है कि जब भी किसी निर्देशक ने अभिनय की ओर कदम रखा है तो उनकी फिल्म हमेशा ही सफल रही है. मैं फरहा के लिए भी यही चाहता हूं.''फिल्म में फरहा खान के साथ मुख्य भूमिका में हैं बोमन ईरानी. यूं तो बोमन ने कई फिल्मों में काम किया है लेकिन देखा जाए तो बतौर मुख्य अभिनेता ये उनकी पहली फिल्म है.बोमन के बारे में शाहरुख़ खान कहते हैं, ''बोमन आज के समय के बेहतरीन कलाकारों में से एक हैं. उनसे कई चीज़ें सीखी जा सकती हैं.''मज़ाकिया अंदाज़ में शाहरुख़ कुछ ये भी कह गए, ''बड़े पर्दे पर बतौर हीरो बोमन के आने से मेरे लिए तो अब कॉम्पिटिशन और भी बढ़ गया है.'''शीरीन फरहाद की तो निकल पड़ी' इसी साल 24 अगस्त को रिलीज़ हो रही है.